**TÉR\_KÖZ pályázat társasházi program**

**Jelentkezési feltételek**

**A Józsefvárosi Önkormányzat a Képviselő-testület 129/2016. (VI.02.) számú határozatában úgy döntött, hogy részt kíván venni a Fővárosi Közgyűlés 604/2016. (IV.27.) számú határozatával meghirdetett, közterületek komplex megújítására és közösségi célú városrehabilitációs programok megvalósítására vonatkozó TÉR\_KÖZ pályázaton.**

**A pályázat kapcsán a Józsefvárosi Önkormányzat folytatni kívánja az Európa Belvárosa Programot, melyhez együttműködő partnereket keres.**

**A programban lehetőség van, 50%-os vissza nem térítendő támogatás igénybevételével társasházak felújítására, főként utcai vagy udvari homlokzatok, illetve belső udvarok rekonstrukciójára vonatkozó műszaki tartalmú projektekkel.**

**Jelentkezők köre:**

**A programban a Palotanegyedbeli (József körút – Üllői út – Múzeum körút – Rákóczi út által határolt terület) társasházak vehetnek részt.**

**A részvétel feltételei:**

**A társasház a programban való részvételre 2016. július 29-ig jelentkezhet, az alábbi dokumentumok benyújtásával:**

* **kitöltött és cégszerűen aláírt jelentkezési lap**
* **koncepció terv szintű tervdokumentáció M=1:200 léptékben (alaprajzok, metszetek, homlokzatok, látványtervek, műszaki leírás),**
* **a jelenlegi állapotot bemutató fotódokumentáció (legalább 300 dpi),**
* **a tervezés, előkészítés, versenyeztetés, kivitelezés ütemterve,**
* **a felújítás költségbecslése, főbb tételekből álló beárazott költségvetés,**
* **társasházi közgyűlés döntése a programban való részvételről és az önerő biztosításáról,**
* **a társasház 60 napnál nem régebbi tulajdoni lapja (e-hiteles tulajdoni lap másolata)**

**A határidőig benyújtott pályaművek hiánypótlása legkésőbb 2016. augusztus 19-ig lehetséges.**

**A hiánytalan pályamunkákat az Önkormányzat által felállított szakmai zsűri kiértékeli és javaslatot tesz a programban részt vevő társasházakra, melyről a Képviselő-testület dönt.**

**A Fővárosi Önkormányzat által megfogalmazott pályázati kiírással összhangban előnyt élveznek azok a társasházi pályamunkák, amelyek a városkép és városi környezet javítását, az épített, természeti és kulturális örökség, valamint a helyi identitás megőrzését, megújítását és ezáltal az érintett városrészek vonzerejének növelését célozzák.**

**Az Önkormányzat a beadott pályázatok alapján 2016. szeptember 30-ig összeállítja a teljes pályázatot, melyet a Fővárosi Önkormányzat közgyűlése 2016. november 30-ig bírál el. Az eredmény ismeretében kerül sor az Együttműködési Megállapodások, majd azt követően a Támogatási Szerződések megkötésére. A program megvalósítása várhatóan a 2017. évben történik.**

További információk:

Rév8 Zrt., Budapest Baross utca 63-67. 307-es szoba

Csete Zoltán 4592-140, csete-zoltan@rev8.hu

Horváth Enikő 4592-129, horvath-eniko@rev8.hu